TGCI ขอขึ้น “SP” 20 ก.ค.-2 ส.ค.นี้ ลุยควบรวม 5 กิจการตามแผน!
TGCI ขอขึ้น "SP" 20 ก.ค.-2 ส.ค.นี้ ลุยควบรวม 5 กิจการตามแผน!
17 ก.ค. 2561

ตลาดหลักทรัพย์แห่งประเทศไทย (ตลท.) ได้ประกาศขึ้นเครื่องหมายพักการซื้อขายหลักทรัพย์ (SP) บริษัท ไทย-เยอรมัน เซรามิค อินดัสทรี่ จำกัด (มหาชน) หรือ TGCI หลังจากที่บริษัทขอหยุดพักการซื้อขายหลักทรัพย์ตั้งแต่วันที่ 20 ก.ค.-2 ส.ค. 2561 รวม 8 วันทำการ เพื่อเตรียมการจัดสรรหุ้นสามัญของบริษัทใหม่ให้แก่ผู้ถือหุ้นเดิมของ TGCI และบริษัทย่อย 4 บริษัทของบริษัท ปูนซิเมนต์ไทย จำกัด (มหาชน) หรือ SCC และการดำเนินการที่เกี่ยวข้อง รวมถึงการนำหุ้นสามัญของบริษัทใหม่เข้าจดทะเบียนในตลาดหลักทรัพย์ฯ
ทั้งนี้ จากการสำรวจข้อมูล “ข่าวหุ้นธุรกิจออนไลน์” พบว่า ที่ประชุมคณะกรรมการ SCC เมือวันที่ 20 ธ.ค.60 มีมติอนุมัติการสนับสนุนการปรับโครงสร้างธุรกิจเซรามิก ด้วยการควบบริษัทย่อยของที่บริษัท ถือหุ้นผ่านบริษัท เซรามิคซิเมนต์ไทย จำกัด (CCCL) รวมทั้งหมดจำนวน 5 บริษัท (ธุรกรรมการควบบริษัท) ซึ่งดำเนินธุรกิจผลิตและจำหน่ายกระเบื้องเซรามิกในประเทศไทย
โดยประกอบด้วย บริษัท เซรามิคอุตสาหกรรมไทย จำกัด (TCC) , บริษัท เดอะ สยาม เซรามิค กรุ๊ป อินดัสทรี่ส์ จำกัด (SGI) , บริษัท โสสุโก้ แอนด์ กรุ๊ป (2008) จำกัด (SSG) ,บริษัท เจมาโก จำกัด (GMG) และ TGCI
ทั้งนี้บริษัทใหม่จะมีทุนจดทะเบียนและทุนชำระแล้วเท่ากับ 5.96 พันล้านบาท แบ่งออกเป็นหุ้นสามัญจำนวนทั้งสิ้น 5.96 พันล้านหุ้น มูลค่าที่ตราไว้หุ้นละ 1 บาท ซึ่งเท่ากับทุนชำระแล้วทั้งหมดของบริษัทย่อยทั้ง 5 ขณะที่จากข้อมูลทางการเงินรวมเสมือนของบริษัทใหม่ บริษัทใหม่มีสินทรัพย์รวม ณ วันที่ 30 กันยายน 2560 เท่ากับ 1.34 หมื่นล้านบาท และมีรายได้รวมสำหรับปี 2559 จำนวน 1.37 หมื่นล้านบาท และสำหรับงวดเก้าเดือนสิ้นสุดวันที่ 30 กันยายน 2560 เท่ากับ 1.03 หมื่นล้านบาท
ทั้งนี้ เมื่อวันที่ 18 มิ.ย.2561 TGCI ได้แจ้งผ่านตลท.ว่า ได้กำหนดประชุมวิสามัญผู้ถือหุ้นในวันที่ 31 ก.ค.2561 เพื่อพิจารณาเรื่องต่างๆ ของบริษัทใหม่ที่จะเกิดจากการควบบริษัท